b'\n_START_ARTICLE_\nRoki\xc5\xa1kio oro uostas\n_START_SECTION_\nIstorija\n_START_PARAGRAPH_\nOro uoste reguliariai skraid\xc4\x97 An-2 tipo l\xc4\x97ktuvai, mar\xc5\xa1rutu Roki\xc5\xa1kis-Vilnius bei Vilnius-Roki\xc5\xa1kis. Skrendan\xc4\x8dius l\xc4\x97ktuvus aptarnavo septyni oro uosto darbuotojai. Dirbo ir meteorologas, nuolat informuojantis lak\xc5\xabnus apie oro s\xc4\x85lygas. Keleiviai laik\xc4\x85 leisdavo jaukioje laukiamojoje sal\xc4\x97je, i\xc5\xa1alkusieji u\xc5\xbek\xc4\x85sdavo bufete. \xc5\xa0alia oro uosto buvo \xc4\xafrengta autobus\xc5\xb3 stov\xc4\x97jimo aik\xc5\xa1tel\xc4\x97._NEWLINE_Oro uostas aktyviai naudotas iki 1975\xc2\xa0m. Skryd\xc5\xbeiai vyko 3 kartus per dien\xc4\x85 \xc4\xaf Vilni\xc5\xb3 ir atgal, bilietas \xc4\xaf vien\xc4\x85 pus\xc4\x99 kainavo 4 rublius, skrydis trukdavo 45 min._NEWLINE_Ma\xc5\xbedaug nuo 1985\xc2\xa0m. skryd\xc5\xbeiai i\xc5\xa1 Roki\xc5\xa1kio \xc4\xaf Vilni\xc5\xb3 ret\xc4\x97jo. Brangstant degalams, did\xc4\x97jo biliet\xc5\xb3 kainos, oro uosto veikla dar\xc4\x97si nepelninga. Nutraukus keleivi\xc5\xb3 skraidinim\xc4\x85, specialistams beliko steb\xc4\x97ti ir fiksuoti praskrendan\xc4\x8dius l\xc4\x97ktuvus. Apie 2000\xc2\xa0m. i\xc5\xa1 oro uosto i\xc5\xa1gabenta tiems laikams moderni navigacin\xc4\x97 aparat\xc5\xabra. Dar kur\xc4\xaf laik\xc4\x85 roki\xc5\xa1k\xc4\x97nai skraidymo m\xc4\x97g\xc4\x97jai, susib\xc5\xabr\xc4\x99 \xc4\xaf klub\xc4\x85, tur\xc4\x97jo galimyb\xc4\x99 skraidyti i\xc5\xa1 Bir\xc5\xbe\xc5\xb3 aeroklubo nuomotais orlaiviais.\n_START_SECTION_\nDabartin\xc4\x97 b\xc5\xabkl\xc4\x97\n_START_PARAGRAPH_\nApleistus statinius atnaujinti, rekonstruoti ir pritaikyti turizmui ar kitokiai veiklai tikimasi gauti Europos S\xc4\x85jungos param\xc4\x85. Detaliojo plano, \xc5\xbeem\xc4\x97s nuosavyb\xc4\x97s ir kitos dokumentacijos rengimo problemos yra susijusios su besiribojan\xc4\x8dia su oro uosto teritorija 1944\xe2\x80\x931946\xc2\xa0m. \xc5\xbeuvusi\xc5\xb3 rezistent\xc5\xb3 kapaviete ir jos sanitarin\xc4\x97s apsaugos zonos ribomis.'